送吏部劉相公除東川
作者：貫休
朝代：唐

paragraphs: 帝念梓州民，年年戰仗頻。
山川無草木，烽火沒煙塵。
政亂皆因亂，安人必藉仁。
皇天開白日，殷鼎輟誠臣。
一日離君側，千官送渭濱。
酒傾紅琥珀，馬控白騏驎。
渥澤番番降，壺漿處處陳。
旌幢山色濕，邛僰鳥啼新。
帟幕還名儉，良醫始姓秦。
軍雄城似岳，地變物含春。
白必侵雙鬢，清應誡四鄰。
吾皇重命相，更合是何人。